DITTO วิ่ง 6 วันติด! พุ่งต่อ 3% จับตากำไร Q1 นิวไฮ โบรกชูหุ้นเติบโตสูง
DITTO วิ่งต่อเนื่อง 6 วันติด! พุ่งอีก 3% ราคาแตะ 81.75 บ. ทำจุดสูงสุดใหม่ตั้งแต่เข้าตลาดฯ จับตากำไรไตรมาส 1/65 นิวไฮ 60 ลบ. โบรกชูหุ้นเด่น มองศักยภาพการเติบโตระยะยาว
DITTO วิ่งต่อเนื่อง 6 วันติด! พุ่งอีก 3% ราคาแตะ 81.75 บ. จับตากำไรไตรมาส 1/65 นิวไฮ 60 ลบ. โบรกชูหุ้นเด่น มองศักยภาพการเติบโตระยะยาว
20 เม.ย. 2565

ผู้สื่อข่าวรายงานว่า ราคาหุ้น บริษัท ดิทโต้ (ประเทศไทย) จำกัด (มหาชน) หรือ DITTO ล่าสุด ณ เวลา 10:35 น. อยู่ที่ 81.75 บาท บวก 2.75 บาท หรือ 3.48% สูงสุดที่ 83.50 บาท ต่ำสุดที่ 80.50 บาท ด้วยมูลค่าซื้อขาย 203.87 ล้านบาท

โดยราคาหุ้น DITTO ปรัวตัวขึ้นอย่างต่อเนื่อง 6 วันติด นับตั้งแต่ราคาหุ้นอยู่ที่ระดับ 67.50 บาท เมื่อวันที่ 7 เม.ย.2565 คิดเป็นการปรับตัวขึ้น 21% และปรับตัวขึ้นสูงสุดนับตั้งแต่เข้าซื้อขายในตลาดหลักทรัพย์เอ็ม เอ ไอ (mai) เมื่อวันที่ 6 พ.ค.2564 ราคา IPO ที่ 7.50 บ.
ทั้งนี้บล.บัวหลวง ระบุในบทวิเคราะห์ (23 มี.ค.2565) ว่า ในช่วงปี 2565 DITTO ได้งานหลายโครงการ ซึ่งรับรู้รายได้จากโครงการใหม่ตั้งแต่ในไตรมาส 3/2565 ส่วนในไตรมาส 1/2565 จนถึงปัจจุบันได้มีการปิดโครงการใหญ่ 2 โครงการ ได้แก่ โครงการสิ่งมีชีวิตใต้ท้องทะเลในจังหวัดภูเก็ต มูลค่า 369 ล้านบาท และศูนย์กลางการเรียนรู้มรดกโลกทางธรรมชาติในจังหวัดระนอง มูลค่า 375 ล้านบาท
นอกจากนี้รายได้จากธุรกิจประจำมีแนวโมปรับตัวขึ้นต่อเนื่องในไตรมาส 1/2565 เนื่องจาก snowballing effect จากธุรกิจระบบบริหารจัดการเอกสารและข้อมูล (DMS) ดังนั้นคาดว่ากำไรหลักไตรมาส 1/2565 จะอยู่ที่ 60 ล้านบาท เพิ่มขึ้น 46% เมื่อเทียบจากปีก่อน และ 86% เมื่อเทียบจากไตรมาสก่อน และทำสถิติสูงสุดใหม่
ทั้งนี้ในช่วงปี 2564 DITTO เป็นหนึ่งในหุ้นกลุ่มเทคโนโลยีที่บล.บัวหลวงชอบ และยังคงเป็นหนึ่งในหุ้นที่ดีที่สุดของบล.บัวหลวง เนื่องจากมีศักยภาพในการเติบโตระยะยาว แต่มูลค่าหุ้นปัจจุบันค่อนข้างตึงตัว จึงปรับคำแนะนำลงจาก “ซื้อ” เป็น “ถือ” ประเมินราคาเป้าหมายที่ 50 บาท
ขณะที่วานนี้ (19 เม.ย.2565) นายฐกร รัตนกมลพร ประธานเจ้าหน้าที่บริหาร DITTO เปิดเผยกับ “ข่าวหุ้นธุรกิจ” ผ่านรายการ “ข่าวหุ้น” ออกอากาศทางช่อง MCOT HD30 ว่า ในภาพรวมธุรกิจของ DITTO อยู่ในเมกะเทรนด์ และโอกาสในการขยายธุรกิจยังมีอีกมาก เนื่องจากข้อมูลดิจิทัล และทางภาครัฐเตรียมออกพระราชบัญญัติการปฏิบัติราชการทางอิเล็กทรอนิกส์ ทำให้เงินลงทุนหรือการขยับขยายธุรกิจเพิ่มมากขึ้นตามไปด้วย นอกจากนั้นยังมีธุรกิจน้ำและระบบการจัดการขยะเพื่อผลิตเชื้อเพลิง RDF มีแนวโน้มขยายตัวได้อย่างต่อเนื่องเช่นเดียวกัน สำหรับแนวโน้มผลการดำเนินงานในปี 2565 คาดรายได้จะเติบโตขึ้นอย่างต่อเนื่อง